ดอลล์ปรับตัวขึ้น หลังตลาดคลายวิตกเงินหยวน
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (17 ส.ค.) ขณะที่เงินหยวนเริ่มมีเสถียรภาพ ซึ่งช่วยคลายความวิตกกังวลที่ว่าเงินหยวนที่อ่อนค่าจะจุดปะทุให้ประเทศอื่นๆปรับลดค่าเงินตามจีน
18 ส.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1080 ดอลลาร์สหรัฐ จาก 1.1119 ดอลลาร์สหรัฐ ขณะที่เงินปอนด์ลดลงที่ 1.5594 ดอลลาร์สหรัฐ จากระดับ 1.5651 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.43 เยน จาก 124.26 เยน และลดลงเมื่อเทียบกับฟรังก์สวิสที่ระดับ 0.9769 ฟรังก์ จาก 0.9773 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7379 ดอลลาร์สหรัฐ จากระดับ 0.7380 ดอลลาร์
ดอลลาร์สหรัฐปรับตัวแข็งแกร่ง หลังจากเงินหยวนของจีนเริ่มมีเสถียรภาพ ซึ่งช่วยให้นักลงทุนคลายความกังวลที่ว่าเจ้าหน้าที่กำหนดนโยบายการเงินของธนาคารกลางสหรัฐ (เฟด) อาจจะชะลอการปรับขึ้นอัตราดอกเบี้ยออกไป
นอกจากนี้ นักลงทุนยังขานรับข้อมูลที่อยู่อาศัยสหรัฐที่ออกมาในเชิงบวกเมื่อคืนนี้ หลังจากสมาคมผู้สร้างบ้านแห่งชาติ (NAHB) ของสหรัฐเปิดเผยว่า ดัชนีความเชื่อมั่นผู้สร้างบ้านในเดือนส.ค.พุ่งขึ้น โดย NAHB รายงานว่าดัชนีอยู่ที่ระดับ 61 ในเดือนส.ค. ซึ่งเป็นระดับสูงสุดนับตั้งแต่เดือนพ.ย.2548 และสอดคล้องกับตัวเลขคาดการณ์ของนักวิเคราะห์ โดยบ่งชี้ถึงความเชื่อมั่นที่เพิ่มขึ้นต่อตลาดที่อยู่อาศัยของสหรัฐ
ขณะเดียวกัน ตลาดยังรอดูรายงานการประชุมนโยบายการเงินของเฟดประจำวันที่ 28-29 ก.ค. ซึ่งจะมีการเปิดเผยในเช้าวันพฤหัสบดีนี้ ตามเวลาไทย เพื่อประเมินทิศทางการเริ่มปรับขึ้นอัตราดอกเบี้ยของเฟด